جنتنا کیو کاؤ

جنتنا کیو کاؤ (تھائی: จินตนา แก้วขาว؛ پیدائش 1962) ایک ماحولیاتی کارکن ہیں جو تھائی لینڈ سے تعلق رکھتی ہیں۔ وہ اپنے ساحلی گاؤں بان کروت، پراچواپ کھیری کھان میں بجلی گھر کے قیام کے خلاف اپنی سرگرمیوں کے باعث مشہور ہوئیں۔

 ابتدائی زندگی 
1982ء میں، 20 سال کی عمر میں کیو کاؤ بان کروت منتقل ہوئیں۔ انھوں نے ایک مقامی شخص سے شادی کی، ایک چھوٹی کِرانہ دکان کھولی اور تین بچے پیدا کیے۔ ابتدائی طور پر وہ ماحولیاتی سرگرمیوں میں زیادہ معروف نہیں تھیں، لیکن وقت کے ساتھ ساتھ بجلی گھروں کے خلاف تحریکوں میں شامل ہو گئیں۔

 یونین پاور ڈیولپمنٹ کمپنی لمیٹڈ سے تنازع 
1998ء میں یونین پاور ڈیولپمنٹ کمپنی لمیٹڈ ( یو پی ڈی سی)نے بان کروت میں کوئلے سے چلنے والے بجلی گھر کی تعمیر کا منصوبہ شروع کیا۔ یہ منصوبہ امریکا، ہانگ کانگ اور جاپان کے سرمایہ کاروں کی مدد سے تیار کیا گیا تھا۔ کمپنی کے مطابق اس منصوبے سے علاقے میں سیاحتی ترقی ممکن تھی، مگر اس کے لیے 10,000 ناریل کے درخت کاٹے جانے تھے اور 1.4 گیگاواٹ کا کوئلے کا بجلی گھر تعمیر ہونا تھا۔<ref name=":1">

حکومت نے اس منصوبے کو ملک میں بڑھتی ہوئی توانائی کی ضروریات کو پورا کرنے کا ذریعہ قرار دیا۔ تجزیہ کاروں کے مطابق تھائی حکومت کوئلے کو توانائی کی پیداوار کا ایک اہم ذریعہ سمجھتی تھی کیونکہ قدرتی گیس ملک کی ضروریات پوری کرنے کے لیے ناکافی ثابت ہو رہی تھی۔

 مقامی ردِ عمل 
اس منصوبے پر دیہاتیوں کا ردِ عمل منقسم تھا۔ کچھ لوگوں کے نزدیک بجلی گھر سے روزگار کے مواقع بڑھیں گے اور بجلی کی فراہمی بہتر ہو گی، مگر کیو کاؤ نے اسے ماحول، انسانی صحت، سمندری حیات، مرجان، مویشیوں اور فصلوں کے لیے خطرہ قرار دیا۔ ان کا خیال تھا کہ بجلی گھر ماہی گیری پر منحصر مقامی آمدنی کو بھی نقصان پہنچائے گا۔

 کیو کاؤ کی تحریک 
کیو کاؤ نے یو پی ڈی سی کے خلاف جدوجہد کے لیے قریبی دیہاتوں کا دورہ کیا، بازاروں میں عوام کو اکٹھا کیا اور بجلی گھر کی مخالفت میں دستخطی مہم چلائی۔

1998ء میں انھوں نے صوبے کے لوگوں کے ساتھ ساؤتھ ہائی وے پر احتجاجی مارچ کیا اور 2001ء میں یو پی ڈی سی کے دفتر میں داخل ہو کر مظاہرہ کیا۔ انھوں نے کمپنی کے حصص بھی خریدے تاکہ بطور سرمایہ کار اپنی رائے دے سکیں۔

ان کی تحریک کے نتیجے میں 2004ء میں منصوبہ روک دیا گیا اور عدالت نے کیو کاؤ اور ان کے حامیوں کے حق میں فیصلہ دیا۔

بعد ازاں کیو کاؤ نے زمین کے حقوق کے لیے مذاکرات کیے تاکہ مستقبل میں بان کروت کو کسی بجلی منصوبے سے محفوظ رکھا جا سکے۔

 عدالتی و حکومتی کارروائیاں 
2000ء کی دہائی کے آغاز میں یو پی ڈی سی نے کیو کاؤ کے خلاف مقدمہ دائر کیا۔ ابتدائی طور پر فوجداری عدالت نے کیس ختم کر دیا لیکن اپیل پر انھیں چھ ماہ قید کی سزا سنائی گئی، جو بعد میں چار ماہ کر دی گئی۔ 2005ء میں تھائی لینڈ کی سپریم کورٹ نے انھیں کمپنی کی زمین پر غیر قانونی داخلے کے جرم میں سزا سنائی۔<ref>
 کیو کاؤ کو متعدد مواقع پر حکومتی و کارپوریٹ دباؤ کا سامنا رہا اور وہ کئی بار قید میں بھی رہیں۔

2001، 2002، 2008 اور 2009ء میں انھیں نامعلوم مسلح افراد نے حملوں کا نشانہ بنایا۔ اس کے بعد انھوں نے اپنے بچوں کو محفوظ مقام پر بھیج دیا۔

 قومی و بین الاقوامی شناخت 
کیو کاؤ کی ماحولیاتی سرگرمیوں کو ملکی و بین الاقوامی سطح پر سراہا گیا۔ وہ بو نوک اور ہن کروت میں نیچرل پریزرویشن نیٹ ورک کی سربراہ ہیں، جو ایک مقامی ماحولیاتی انصاف تنظیم ہے، اور بان کروت کنزرویشن گروپ کی بانی بھی ہیں۔ ان کی جدوجہد سے متاثر ہو کر فوٹوگرافر لوک ڈگل بی نے ماحولیاتی تحریکوں پر اپنی توجہ مرکوز کی۔ انھیں ایشیائی انسانی حقوق کمیشن اور گرین پیس کی جانب سے بھی اعزازات مل چکے ہیں۔

 حوالہ جات 

زمرہ:بقید حیات شخصیات
زمرہ:تھائی ماحولیاتی کارکنان
زمرہ:تھائی خواتین کارکنان
زمرہ:1962ء کی پیدائش